La Resolució ENS/1102/2014, de 21 de maig, modificada per la Resolució ENS/241/2015, de 9 de febrer, estableix els Programes de Formació i Inserció.
La Resolució ENS/2250/2014, de 6 d'octubre, estableix l'estructura dels programes de formació i inserció (DOGC núm. 6727, de 14.10.2014).
Els programes de formació i inserció, ofereixen a joves no ocupats i poc qualificats una via de segona oportunitat que els permeti reintroduir-se en el sistema educatiu per prosseguir estudis de formació professional, evitant l'abandonament primerenc, i que alhora els faciliti l'aprenentatge imprescindible per accedir al mercat de treball amb més possibilitats d'obtenir una ocupació qualificada i duradora.
Així mateix es preveu el desenvolupament d'aquests programes en el marc de la Garantia juvenil i del Programa operatiu d'ocupació juvenil pel període 2014-2020 del Fons Social Europeu.
La Unió Europea ha proposat l'Estratègia Europa 2020, que planteja una via de superació de la crisi progressant cap a una economia intel·ligent, sostenible i inclusiva, que, entre altres coses, exigeix la reducció de l'abandonament primerenc de l'educació, la millora dels nivells formatius de la població i l'augment de la població ocupada.
La Recomanació del Consell de 22 d'abril de 2013 sobre l'establiment de la Garantia Juvenil, proposa fer front a la major vulnerabilitat a l'atur dels joves i indica la conveniència de facilitar-los propostes formatives quan, quatre mesos després d'acabar l'educació formal, no disposin de treball ni segueixin un itinerari formatiu.
En les Conclusions sobre el marc financer plurianual del 8 de febrer de 2013, el Consell Europeu va decidir crear una Iniciativa sobre Ocupació Juvenil per a donar suport a les mesures establertes en el Paquet d'Ocupació Juvenil proposat per la Comissió el 5 de desembre de 2012 i, en particular la Garantia Juvenil.
El Pla Nacional d'implantació de la Garantia Juvenil, aprovat pel Govern espanyol és el document que determina el marc en el que es produirà la implementació de la Garantia Juvenil a Espanya.
Per altra banda, i dins del període de implementació de la Garantia Juvenil en Espanya, està prevista l'elaboració del Programa Operatiu d'Ocupació Juvenil (POEJ) en el marc del nou període de programació 2014-2020 del Fons Social Europeu, que definirà i concretarà les mesures a implantar previstes en el Pla.
El Govern de la Generalitat ha presentat el document Bases per a l'estratègia d'ocupació juvenil a Catalunya, que constitueix el marc de referència de la Garantia Juvenil a Catalunya.
En aquest marc normatiu, el Departament d'Ensenyament, amb l'objectiu de facilitar l'oferta de Programes de Formació i Inserció per poder atendre les necessitats del col·lectiu de joves de 16 anys a 21 anys que no ha obtingut el títol de graduat en educació secundària obligatòria, considera oportú concedir subvencions a centres educatius i establiments per al desenvolupament d'aquests programes.
La Resolució ENS/2000/2015, de 3 de setembre, dóna publicitat dels centres i els establiments que ofereixen els programes de formació i inserció el curs 2015-2016 (DOGC núm. 6954, de 10.9.2015).
L'Ordre TAS/718/2008, de 7 de març, desenvolupa el Reial decret 395/2007, de 23 de març, pel qual es regula el subsistema de formació professional per a l'ocupació en matèria de formació d'oferta i s'estableixen les bases reguladores per a la concessió de subvencions públiques destinades al seu finançament (BOE núm. 67, de 18.3.2008).
El Reglament (UE) 1303/2013 del Parlament Europeu i del Consell, de 17 de desembre de 2013, estableix les disposicions comunes relatives als "Fons Estructurals i d'Inversió Europeus" i les disposicions generals relatives al FEDER, al FSE i al Fons de Cohesió i al Fons Europeu Marítim i de Pesca, i deroga el Reglament (CE) 1083/2006 del Consell.
El Reglament (UE) 1304/2013 del Parlament Europeu i del Consell, de 17 de desembre de 2013, regula el FSE i deroga el Reglament (CE) 1081/2006 del Consell.
La Llei 18/2014, de 15 d'octubre, aprova mesures urgents per al creixement, la competitivitat i l'eficiència (BOE núm. 252, de 17.10.2014), i estableix al Títol IV el règim d'implantació del Sistema Nacional de Garantia Juvenil.
Per tot això, de conformitat amb el que preveuen el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, els preceptes bàsics de la Llei 38/2003, de 17 de novembre, general de subvencions, i a proposta de la Direcció General de Formació Professional Inicial i Ensenyaments de Règim Especial
Aprovar les bases reguladores per a la concessió de subvencions a centres educatius i establiments autoritzats pel Departament d'Ensenyament per impartir Programes de Formació i Inserció (PFI), que consten a l'annex 1.
Obrir la convocatòria pública per a la concessió de subvencions corresponents al curs 2015-2016, que es regeix per les bases que es publiquen a l'annex 1.
Poden participar en aquesta convocatòria els centres educatius privats, els públics que no siguin de titularitat de la Generalitat de Catalunya i els establiments autoritzats pel Departament d'Ensenyament inclosos a la Resolució ENS/2000/2015, de 3 de setembre, que ofereixen Programes de Formació i Inserció el curs 2015-2016.
4.1 Les sol·licituds s'han de presentar subscrites pel titular o responsable del centre educatiu o l'establiment, adreçades a la Direcció General de Formació Professional Inicial i Ensenyaments de Règim Especial, d'acord amb els impresos normalitzats que es poden trobar a la pàgina web del Departament d'Ensenyament [URL], en el termini de set dies hàbils a partir de l'endemà de la publicació d'aquesta Ordre al DOGC.
La sol·licitud pot incloure un màxim de dos PFI per centre o establiment o un màxim de tres, sempre i quan els perfils sol·licitats pertanyin a dues famílies professionals diferents.
5.1 Es destina a la concessió d'aquestes subvencions un import total de 3.950.000,00 euros, dels quals 2.962.500,00 euros corresponen a l'anualitat 2015 i 987.500,00 euros corresponen a l'anualitat 2016.
L'import per al 2015 anirà a càrrec de les partides del centre gestor EN07 del pressupost de la Generalitat de Catalunya per a l'any 2015 que es detallen a continuació: 701.250,00 euros a càrrec de la partida D/460000100/4210/0000 FIUOCUPJUV, 1.257.000,00 euros a càrrec de la partida D/470000100/4210/0000 FIUOCUPJUV, 472.875,00 euros a càrrec de la partida D/481000100/4210/0000 FIUOCUPJUV i 531.375,00 euros a càrrec de la partida D/482000100/4210/0000 FIUOCUPJUV.
L'import per al 2016 es distribuirà entre les partides pressupostàries següents del pressupost de la Generalitat de Catalunya per al 2016: 233.750,00 euros a càrrec de la partida D/460000100/4210/0000 FIUOCUPJUV, 419.000,00 € a càrrec de la partida D/470000100/4210/0000 FIUOCUPJUV, 157.625,00 € a càrrec de la partida D/481000100/4210/0000 FIUOCUPJUV, 177.125,00 € a càrrec de la partida D/482000100/4210/0000 FIUOCUPJUV.
5.2 Aquests imports es poden redistribuir en cas que no hi hagi prou sol·licituds seleccionades d'una o altra tipologia de centres educatius o establiments.
5.3 Les subvencions es concedeixen dins els límits de dotació pressupostària màxima prevista, d'acord amb la puntuació obtinguda per aplicació dels criteris de valoració, fins a exhaurir el crèdit disponible.
S'atorga un import fix per alumne i perfil professional, d'acord amb l'annex 2.
5.4 En el cas que s'esgoti l'import destinat, a mesura que es produeixin renúncies o revocacions de subvencions, es poden atorgar noves subvencions als centres o establiments que mantenen una posició immediatament posterior a la de les accions subvencionades, d'acord amb el barem resultant.
5.5 Les actuacions previstes en aquesta Ordre podran ser elegibles a través del Programa Operatiu d'Ocupació Juvenil cofinançat per la Iniciativa d'Ocupació Juvenil i el Fons Social Europeu per al període 2014-2020, en el marc de l'Eix Prioritari 5 relatiu a la integració sostenible en el mercat de treball dels joves desocupats, que no participen en activitats d'educació ni formació, en el context de la Garantia Juvenil.
El Servei d'Ocupació de Catalunya finançarà aquestes actuacions.
El mecanisme de pagament d'aquest finançament serà una transferència interdepartamental que efectuarà el Departament d'Empresa i Ocupació a favor del departament d'Ensenyament.
Perfils subvencionables dels Programes de Formació i Inserció
Són subvencionables els perfils dels Programes de Formació i Inserció que consten a l'annex 2 d'aquesta Ordre, establerts a la Resolució ENS/2250/2014, de 6 d'octubre.
Les despeses subvencionables i la seva acreditació s'estableixen a les bases reguladores 12 i 14 d'aquesta Ordre.
El director general de Formació Professional Inicial i Ensenyaments de Règim Especial resol per delegació aquesta convocatòria en el termini màxim de 2 mesos, a comptar a partir de l'endemà de la data de finalització del termini de presentació de sol·licituds.
La resolució es fa pública al Tauler electrònic de l'Administració de la Generalitat de Catalunya [URL] amb indicació de si exhaureix o no la via administrativa, dels possibles recursos, dels òrgans davant els quals es podran interposar, i del termini per interposar-los.
En qualsevol cas, les sol·licituds presentades s'entenen desestimades si no hi recau resolució expressa en el termini previst.
Els centres educatius i establiments beneficiaris han de justificar davant la Direcció General de Formació Professional Inicial i Ensenyaments de Règim Especial, no més tard del 7 d'octubre de 2016, la subvenció rebuda, d'acord amb les bases reguladores d'aquesta Ordre.
A aquests efectes, han de justificar que s'han realitzat les actuacions d'acord amb les bases reguladores, que s'han complert els requisits exigits per obtenir la subvenció i que l'import de la subvenció s'ha destinat a les actuacions per a les quals s'ha concedit.
Terminis d'execució de les accions
10.1 Per a aquesta convocatòria els programes s'han d'iniciar durant el període comprés entre el 14 de setembre i el 22 de desembre de 2015 i han de finalitzar com a màxim el 29 de juliol de 2016, incloses les pràctiques en alternança en centres de treball.
És necessari que els beneficiaris justifiquin adequadament, i en els termes establerts a les bases el compliment dels requisits i la realització dels programes des de la data d'inici, així com també la destinació de les despeses amb caràcter subvencionable efectuades des de l'inici del programa.
Els centres educatius i els establiments beneficiaris han d'haver inscrit al programa un mínim de 9 alumnes que compleixin els requisits establerts a la base 6.1, en el període comprés entre la data d'inici dels programes i els 21 dies naturals següents a la data de la resolució d'atorgament de la subvenció.
En cas d'haver iniciat el programa amb anterioritat a l'atorgament de la subvenció, han d'haver assolit aquest nombre mínim d'alumnes que compleixin els requisits en la data de la Resolució d'atorgament.
Quan els programes s'adrecin a alumnat amb necessitats educatives especials derivades de discapacitats, aquest mínim serà de 8 alumnes.
Els centres o establiments incorporaran alumnes i podran cobrir les vacants que es produeixin per baixes fins al moment que s'hagin realitzat 250 hores de formació, a fí de poder assolir el nombre d'alumnes per grup establert en les bases de la convocatòria.
10.2 El director general de Formació Professional Inicial i Ensenyaments de Règim Especial pot autoritzar, mitjançant resolució i de manera excepcional, períodes de finalització diferents, sempre i quan siguin imprescindibles per a garantir el compliment dels objectius dels programes.
Quan les bases es refereixen genèricament als serveis territorials del Departament d'Ensenyament, aquesta referència s'ha d'entendre realitzada al Consorci d'Educació de Barcelona pel que respecta al territori de la ciutat de Barcelona, d'acord amb el règim d'assumpció de funcions per part del Consorci esmentat.
Les subvencions que es convoquen no tenen caràcter recurrent i el procediment per al seu atorgament és el de concurrència competitiva.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala contenciosa administrativa del Tribunal Superior de Justícia de Catalunya en el termini de dos mesos comptats a partir de l'endemà de la seva publicació al DOGC, segons el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant la consellera d'Ensenyament, en el termini d'un mes comptat a partir de l'endemà de la seva publicació al DOGC, segons el que estableixen els articles 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.
Barcelona, 28 d'octubre de 2015
L'objecte d'aquestes subvencions és fomentar la impartició de Programes de Formació i Inserció per part de centres educatius i establiments autoritzats pel Departament d'Ensenyament a impartir-los.
La finalitat dels Programes de Formació i Inserció és proporcionar als joves de 16 anys a 21 anys que no han obtingut el títol de graduat en educació secundària obligatòria, la formació general i professional que els permeti una inserció social i laboral satisfactòria, així com la seva continuïtat formativa.
Poden participar en aquesta convocatòria els centres educatius privats, els públics que no siguin titularitat de la Generalitat de Catalunya i els establiments autoritzats pel Departament d'Ensenyament inclosos a la Resolució ENS/2000/2015, de 3 de setembre, que ofereixen Programes de Formació i Inserció el curs 2015-2016.
Requisits dels centres educatius i establiments participants
3.1 Els centres educatius i els establiments que sol·licitin la subvenció han de complir els requisits següents:
La presentació de la sol·licitud de la subvenció implica l'autorització a l'Administració de la Generalitat per a la comprovació d'ofici de les dades corresponents al compliment de les obligacions tributàries amb l'Estat i amb la Generalitat i amb la Tresoreria de la Seguretat Social.
b) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions, que impossibiliten per ser beneficiari de la subvenció.
c) Complir els requisits que estableixen els articles 32, 33 i 36 de la Llei 1/1998, de 7 de gener, de política lingüística.
d) No haver estat sancionats/ades, en resolució ferma en els últims 3 anys, per la comissió d'infracció greu en matèria d'integració laboral de disminuïts o molt greu en matèria de relacions laborals o en matèria de seguretat i salut en el treball en els últims 5 anys, de conformitat amb el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
e) Els centres o establiments amb una plantilla igual o superior a 25 persones han de complir l'obligació, d'acord amb els agents socials, d'indicar els mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball.
f) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i la normativa que la desenvolupa.
g) Complir les obligacions i no incórrer en els supòsits de prohibició establerts als articles 90 bis i 92 bis del Text refós de la Llei de finances públiques de Catalunya.
h) Els centres i els establiments amb 50 treballadors o més, han de donar ocupació, almenys, a un 2% de treballadors/ores amb discapacitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració social dels minusvàlids, i la resta de normativa aplicable.
i) Contractar una pòlissa d'assegurances d'accidents personals amb vigència des de la data d'inici dels programes, que cobreixi, per a cadascun dels/de les alumnes, un capital de 23.432,25 euros en concepte de mort i un capital de 46.864,52 euros en cas d'invalidesa, tots dos derivats del risc d'accident durant el desplaçament per qualsevol mitjà, i durant l'assistència als cursos, inclosa la realització de pràctiques en empreses.
j) Disposar d'una pòlissa de responsabilitat civil amb vigència des de la data d'inici dels programes, que cobreixi la responsabilitat civil derivada de les actuacions subvencionades.
k) Complir l'obligació de respectar la igualtat de tracte i d'oportunitats en l'àmbit laboral i, a aquests efectes, els centres i els establiments han d'adoptar mesures adreçades a evitar qualsevol tipus de discriminació laboral entre dones i homes.
Així mateix, els centres o establiments de més de 250 treballadors/es, han d'elaborar i aplicar amb caràcter obligatori un Pla d'Igualtat, d'acord amb el que estableix la Llei orgànica 3/2007, de 22 de març, per a la igualtat efectiva entre dones i homes.
l) Disposar dels mitjans tècnics, humans i materials necessaris per realitzar funcions de programació, coordinació i control intern de l'acció formativa.
m) Complir des de la data d'inici dels programes les condicions requerides en aquestes bases i disposar del nombre d'alumnes previst i de la documentació acreditativa de la realització de les activitats formatives dels Programes de Formació i Inserció.
n) No fer donacions, aportacions o prestacions de serveis a títol gratuït en favor de partits polítics, fundacions o associacions que hi estiguin vinculades orgànicament, des de la presentació de la sol·licitud i fins a la finalització de l'activitat subvencionada.
o) En el cas de fundacions i associacions, tenir adaptats els estatuts d'acord amb la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
p) En el cas de fundacions, complir amb el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
q) Comunicar les retribucions dels òrgans de direcció o administració, de conformitat a l'article 15.2 de la Llei 19/2014, de 29 de desembre, de transparència, accés a la informació pública i bon govern (DOGC 6780, de 21.12.2014)
r) Estar al corrent del pagament d'obligacions per reintegrament de subvencions.
3.2 El compliment dels requisits establerts a la base reguladora 3.1 s'acredita mitjançant les declaracions responsables que conté la sol·licitud.
Obligacions dels centres educatius i establiments beneficiaris
4.1 Són obligacions generals per als beneficiaris les següents:
a) Complir l'objectiu, executar el projecte i realitzar l'activitat que fonamenta la concessió de la subvenció i acreditar-ho davant el Departament d'Ensenyament, així com justificar i acreditar, davant del Departament d'Ensenyament, la destinació dels fons rebuts, en el termini i forma previstos.
b) Estar connectats i utilitzar les aplicacions i les xarxes telemàtiques que el Departament d'Ensenyament indiqui per informar sobre la sol·licitud presentada, l'organització i la realització dels programes.
c) Formalitzar el corresponent encàrrec de gestió, en cas que l'entitat beneficiària sigui una entitat pública, i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatuts que tenen la condició de mitjà propi i servei tècnic de l'entitat beneficiària, d'acord amb el que estableix l'article 24.6 del Reial decret Legislatiu 3/2011, de 14 de novembre, pel qual s'aprova el Text refós de la Llei de contractes del sector públic (BOE núm. 279, de 16.11.2011).
d) Garantir la gratuïtat dels programes durant tot el període de realització.
e) Donar compliment, pel que fa al tractament de les dades personals dels beneficiaris, al que estableix la Llei orgànica 15/1999, de 13 de desembre, de protecció de dades de caràcter personal, i a la resta de normativa d'aplicació.
f) Conservar tots els documents justificatius, originals i electrònics, i qualsevol altra documentació relacionada amb la subvenció atorgada i les despeses cofinançades pel FSE durant un termini de tres anys a partir del 31 de desembre següent a la presentació dels comptes pel SOC on s'han inclòs aquestes despeses.
El SOC informarà al Departament d'Ensenyament de la data d'inici d'aquest període, i aquest informarà els beneficiaris.
g) Informar prèviament i per escrit al Departament d'Ensenyament de qualsevol canvi respecte de la representació legal de l'entitat, seu i raó social, i de les possibles modificacions dels seus estatuts.
h) Complir i mantenir, durant tot el curs, els requisits que han permès l'autorització i la subvenció del Programa de Formació i Inserció.
i) Comunicar al Departament d'Ensenyament l'obtenció de subvencions per a la mateixa finalitat, procedents de qualsevol administració o entitats públiques o privades, nacionals o internacionals, així com l'alteració de les condicions, per tal que se'n pugui avaluar la seva compatibilitat.
Aquesta comunicació s'ha de fer tan aviat com es conegui i, en tot cas, abans de la justificació de l'aplicació al programa dels fons percebuts pel Departament d'Ensenyament.
j) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com dels estats comptables i registres específics, amb la finalitat de garantir l'adequat exercici de les facultats de comprovació i control, i recollir en la seva comptabilitat les despeses imputades a cadascun dels programes de forma separada o per qualsevol altre mitjà que permeti la seva identificació i disposar d'una pista d'auditoria adequada.
k) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
m) Els centres educatius i els establiments que decideixin suspendre la seva activitat o dissoldre's durant la impartició del PFI, han de remetre còpia de la documentació que ho acrediti a l'òrgan del Departament d'Ensenyament que custodiï l'expedient.
n) Reintegrar els fons percebuts en cas de revocació o renúncia.
o) Fer constar el caràcter públic del finançament de l'activitat, subvencionada per la Generalitat de Catalunya, el FSE i la Iniciativa d'Ocupació Juvenil, d'acord amb la base reguladora 21.
p) Mecanitzar a l'aplicatiu informàtic que s'estableixi, els qüestionaris complimentats pels alumnes abans de finalitzar la formació, seguint les instruccions del Departament d'Ensenyament.
q) Facilitar al Departament d'Ensenyament el control i la supervisió del procediment de realització dels qüestionaris d'avaluació de l'alumnat i de la informació que contenen.
r) Acreditar l'execució dels programes facilitant les visites in situ al centre formatiu realitzades pel personal del Departament d'Ensenyament i del Servei d'Ocupació de Catalunya.
s) Remetre al Departament d'Ensenyament la informació sobre el començament de la formació subvencionada.
La falta de comunicació en els terminis establerts pot implicar que el programa corresponent es consideri no realitzat a efectes de la justificació de la subvenció, llevat que la no comunicació en termini sigui per causes degudament justificades que caldrà acreditar documentalment.
t) Informar de totes les incidències relatives als programes i proposar al Departament d'Ensenyament qualsevol canvi respecte del projecte inicial, que haurà d'ésser autoritzat expressament.
u) Col·laborar amb el Departament d'Ensenyament en l'avaluació de la formació realitzada.
v) Acceptar la seva inclusió en la llista de beneficiaris del Programa Operatiu d'Ocupació Juvenil publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
w) Informar dels indicadors d'execució i de resultats corresponents a la gestió de la subvenció rebuda amb l'objectiu de complir amb els requisits de justificació al Fons Social Europeu, en la forma i terminis que s'estableixin i que figuren a l'annex 4.
S'han de recollir les dades dels participants des del moment en que inicien l'actuació, independentment que la finalitzin o no.
x) Justificar davant l'òrgan concedent la despesa realitzada amb els fons rebuts de la subvenció d'acord amb el que estableix el punt 14 de les bases de la convocatòria
y) Complir amb les indicacions que determinin les guies de gestió i justificació econòmica que el Departament d'Ensenyament facilitarà als beneficiaris.
z) Complir qualsevol altra obligació que els exigeixi la normativa d'aplicació.
4.2 El compromís del compliment de les obligacions contingudes a les lletres d), e), n), o) i s) s'acredita mitjançant les declaracions responsables que consten a la sol·licitud.
Requisits dels Programes de Formació i Inserció subvencionats
5.1 Han de ser gratuïts per als alumnes.
5.2 S'han d'impartir d'acord amb la Resolució ENS/1102/2014, de 21 de maig, amb la Resolució ENS/2250/2014, de 6 d'octubre, i amb els currículums de cadascun dels perfils professionals subvencionats.
El currículum dels perfils es pot consultar a la xarxa telemàtica del Departament d'Ensenyament.
A aquests efectes, els programes de Formació i Inserció:
a) Es desenvolupen amb la màxima coincidència amb el període lectiu.
b) S'imparteixen per professionals amb experiència professional i/o docent en els continguts formatius i l'especialitat objecte del curs.
c) Inclouen formació teoricopràctica i formació pràctica en centres de treball.
La part pràctica que es realitzi en una empresa no suposarà l'existència de relació laboral entre els/les alumnes i l'empresa i es realitza a l'empara dels convenis de col·laboració subscrits amb entitats empresarials, que han d'especificar la durada, el lloc, l'horari i el seguiment a realitzar pel personal docent dels programes.
d) L'horari lectiu ha de ser com a màxim de:
Set hores al dia si no es realitza la formació pràctica en centres de treball.
Nou hores al dia si es combina la formació pràctica en centres de treball, amb un màxim de 5 hores al dia de formació en el centre educatiu o establiment.
Les possibles excepcions a aquests límits màxims es produeixen en casos degudament justificats, amb la sol·licitud prèvia del centre o establiment al Departament d'Ensenyament i la corresponent autorització.
5.3 Els grups han d'estar formats per un mínim de 9 alumnes i un màxim de 17.
Si totes les persones del grup estan afectades de discapacitat, el nombre d'alumnes per grup és com a mínim 8 i com a màxim 12.
5.4 D'acord amb el que estableix la Resolució ENS/1102/2014, de 21 de maig, l'alumnat obtindrà una certificació acadèmica expedida pel centre educatiu o l'entitat on ha cursat el programa.
Els alumnes que hagin superat, dins el programa PFI, totes les unitats de competència que conformen un Certificat de Professionalitat, podran sol·licitar al Servei d'Ocupació de Catalunya l'expedició del Certificat de Professionalitat corresponent.
5.5 Sempre que en el grup participin un mínim de 9 alumnes que compleixin tots els requisits, també poden participar en els programes persones que compleixin els requisits per realitzar un Programa de Formació i Inserció d'acord amb la Resolució ENS/1102/2014, de 21 de maig, però que no compleixin el requisit de la base 6.1 c) d'aquesta Ordre.
Aquests joves tenen dret a l'assistència al programa i a la certificació de la formació, però en cap cas són computables als efectes de la subvenció.
Requisits i obligacions de l'alumnat destinatari dels Programes de Formació i Inserció
6.1 Els alumnes han de complir els següent requisits:
a) Tenir complerts 16 anys en el moment d'incorporar-se al programa i com a màxim 21 anys.
b) No haver obtingut el títol de graduat en educació secundària obligatòria.
c) Estar inscrit en el Registre del sistema de la Garantia Juvenil de forma prèvia a la seva incorporació al programa.
Els alumnes que no compleixin aquests requisits no són subvencionables.
6.2 El centre educatiu o establiment es pot coordinar amb les Oficines de Treball i altres centres i serveis educatius per tal que li derivin possibles participants.
6.3 El centre educatiu o establiment seleccionarà d'entre les persones candidates, els alumnes que compleixin tots els requisits establerts a la base 6.1.
En cas que el número d'alumnes seleccionats sigui superior a les places previstes, el centre educatiu o establiment donarà prioritat a aquelles persones que no hagin realitzat cap actuació anteriorment des de la seva inscripció a la llista de la Garantia Juvenil.
Complementàriament, es poden aplicar els criteris establerts pel Departament d'Ensenyament a la Resolució ENS/280/2015, de 18 de febrer, per la qual s'aproven les normes de preinscripció i matrícula als centres del Servei d'Educació de Catalunya i altres centres educatius en els diversos ensenyaments sostinguts amb fons públics, per al curs 2015-2016.
6.4 Els centres educatius i establiments han de verificar que els candidats han realitzat prèviament la inscripció prevista a la base 6.1.c).
6.5 L'alumnat està obligat a assistir als programes i a seguir-los amb aprofitament.
L'incompliment d'aquesta obligació pot suposar l'exclusió del programa, a proposta del centre docent o l'establiment, que ho ha de comunicar al Departament d'Ensenyament.
El fet de tenir més de tres faltes d'assistència sense justificar en un mes o no seguir el curs amb aprofitament, pot ser causa de baixa del programa.
6.6 Quan concorrin causes d'exclusió d'un programa, el titular o responsable del centre o establiment ha d'informar prèviament l'alumne mitjançant un escrit motivat notificat per correu certificat amb acusament de rebuda, o mitjançant qualsevol altre mitjà que permeti tenir constància de la seva recepció, i simultàniament traslladar a la Direcció General de Formació Professional Inicial i Ensenyaments de Règim Especial, un informe sobre l'exclusió de l'alumne/a, on es motivin les circumstàncies que en donen lloc.
En cas de desacord, l'alumne/a pot presentar un escrit de queixa en el termini màxim de 3 dies hàbils a partir de l'endemà de la recepció de la notificació de l'exclusió, davant de la Direcció General de Formació Professional Inicial i Ensenyaments de Règim Especial, la qual resoldrà en el termini màxim de 10 dies, i notificarà la Resolució a l'alumne/a i al centre o establiment.
6.7 Els centres i establiments beneficiaris han de lliurar al Departament d'Ensenyament la documentació requerida que acrediti que els alumnes compleixen els requisits, així com la seva assistència al curs i l'aprofitament de la formació.
7.1 L'import màxim de la subvenció que es pot atorgar a cada programa segons el perfil professional és el que consta a l'Annex 2.
7.2 Aquest import màxim s'ajustarà una vegada finalitzat el programa, d'acord amb l'execució real de l'activitat i la justificació presentada.
Els beneficiaris tenen dret a percebre la totalitat de l'import de la subvenció atorgada si finalitzen la formació com a mínim 10 alumnes que compleixin els requisits establerts a les bases 6.1 i 7.3.
Si no s'assoleix aquest nombre, l'import de la subvenció es reduirà proporcionalment a l'equivalent a la desena part de la subvenció establerta a l'annex 2, per a cada alumne restant.
En el cas de grups integrats per alumnes amb discapacitat, el nombre d'alumnes que ha de finalitzar el programa per a obtenir l'import màxim de subvenció és de 9.
En el cas que finalitzin menys alumnes s'aplicarà una reducció per alumne corresponent a la novena part de l'import de la subvenció establerta a l'annex 2.
7.3 Als efectes de la quantia de les subvencions, es considera que una persona ha finalitzat la formació quan ha assistit, almenys, al 70% de la durada del programa.
Si es produeixen abandonaments durant les primeres 250 hores de formació del programa, s'hi pot atendre el mateix nombre d'incorporacions.
Els abandonaments que es produeixen amb posterioritat a la realització d'aquestes 250 hores, si són per col·locació o per causes de força major degudament justificades documentalment, no impliquen reducció econòmica de la subvenció.
7.4 El percentatge d'assistència de l'alumnat es calcula en base als dies d'assistència efectiva que constin en els fulls de control d'assistència.
Les entitats beneficiàries no poden subcontractar amb tercers l'execució dels programes, i els beneficiaris han de realitzar per ells mateixos les actuacions subvencionades i impartir la formació dels programes mitjançant formadors/ores propis o externs contractats directament per la pròpia entitat.
9.1 Els interessats han de presentar una sol·licitud única que ha d'incloure tots els programes pels quals es demana subvenció.
9.2 Les sol·licituds es poden presentar a la seu central del Departament d'Ensenyament (Via Augusta, núm. 202-226, 08021 Barcelona) o als seus serveis territorials, directament o per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que s'opti per presentar la sol·licitud en una oficina de correus, s'ha de fer en sobre obert, per tal que sigui datada i segellada pel personal de l'oficina de correus abans de ser certificada.
9.3 Juntament amb la sol·licitud, els interessats han de presentar la següent documentació:
a) Original i fotocòpia o còpia compulsada de la documentació acreditativa de la representació amb què actua qui presenta la sol·licitud.
b) Original i fotocòpia o còpia compulsada de l'escriptura pública o contracte de constitució i dels estatuts, i de totes les modificacions que s'hagin fet fins a la data de presentació de la sol·licitud.
c) Fotocòpia compulsada del CIF del centre o establiment.
d) Document acreditatiu que l'entitat està correctament inscrita i constituïda al registre administratiu corresponent, si escau.
e) Sol·licitud de transferència bancària per a pagaments de la Tresoreria de la Generalitat de Catalunya a creditors, d'acord amb el model disponible al web del Departament d'Economia i Coneixement.
En el cas que les dades bancàries ja constin al Departament d'Ensenyament i no s'hagin modificat, no serà necessari aportar-les.
f) Projecte d'aplicació dels Programes de Formació i Inserció segons les pautes de l'Annex 3.
g) Pressupost complet i detallat de cada programa sol·licitat en el qual figurin totes les despeses i els ingressos previstos, i la quantia de l'ajut que se sol·licita, segons les pautes del model que consta a l'imprès de sol·licitud.
En el cas que s'obtinguin altres subvencions per a realitzar el/s programa/es subvencionats pel Departament d'Ensenyament, caldrà indicar al pressupost quina part d'aquest es finançarà amb fons del Departament d'Ensenyament, quina part es finançarà amb càrrec a altres subvencions de les que el centre o establiment sigui beneficiari i quina entitat les ha atorgat.
9.4 La sol·licitud conté les declaracions responsables que acrediten el compliment dels requisits i les obligacions que estableixen les bases.
La inexactitud o la falsedat de les declaracions responsables és causa d'exclusió de la convocatòria, sense perjudici d'altres responsabilitats que puguin concórrer.
9.5 La presentació de la sol·licitud implica l'acceptació de les bases.
9.6 La signatura de la sol·licitud implica l'autorització al Departament d'Ensenyament a fer d'ofici les comprovacions telemàtiques necessàries en relació amb el compliment de les obligacions tributàries i amb la Seguretat Social i altres dades que constin en la sol·licitud, així com a sol·licitar la documentació complementària que escaigui per tal de comprovar les dades comunicades per l'entitat.
9.7 Els sol·licitants que tinguin negociada amb l'Administració una pròrroga, ajornament, moratòria o qualsevol altra condició especial en el compliment de les seves obligacions tributaries i de la Seguretat Social, han d'aportar la documentació acreditativa d'aquesta prerrogativa especial.
9.8 D'acord amb la Llei orgànica 15/1999, de 13 de desembre, de protecció de dades de caràcter personal, les dades recollides s'incorporen al fitxer Programes de Qualificació Professional Inicial, que té per finalitat la tramitació dels processos de matriculació als Programes qualificació professional inicial, de la participació de persones expertes en la formació de l'alumnat dels programes i de les activitats que se'n derivin.
Es poden exercir els drets d'accés, rectificació, cancel·lació i oposició mitjançant un escrit adreçat a la Direcció General de Formació Professional Inicial i Ensenyaments de Règim Especial (Via Augusta 202-226, 08021 Barcelona).
10.1 Per valorar les sol·licituds es tindrà en compte l'adequació del programa a les necessitats del col·lectiu destinatari i del territori a nivell comarcal, així com també de la capacitat i l'experiència del centre o establiment per a desenvolupar correctament el PFI.
La valoració es farà d'acord als criteris i puntuacions màximes següents:
a) Necessitats territorials i diversitat d'oferta: màxim 30 punts.
a.1 Oferta de places PFI en relació a l'alumnat que no obté el GESO en el territori: màxim 20 punts.
a.2 Diversitat de l'oferta territorial, a partir de l'oferta existent en el territori, de PFI i dels perfils professionals sol·licitats: màxim 10 punts.
b) Experiència i resultats en la impartició de Programes de qualificació professional inicial (PQPI) i de Programes de Formació i Inserció: màxim 30 punts.
Experiència del centre educatiu o establiment en la impartició de PQPI i de Programes de Formació i Inserció en els darrers 4 anys: màxim 4 punts.
Experiència del centre educatiu o establiment en impartir PQPI i Programes de Formació i Inserció del mateix perfil o família professional que el PFI sol·licitat en els darrers 4 anys: màxim 6 punts.
Valoració del seguiment i dels resultats dels PQPI i de Programes de Formació i Inserció realitzats: màxim 20 punts.
c) Capacitat i qualitat del centre educatiu o establiment per a la realització del PFI: màxim 30 punts.
c.1 En cas de centres educatius o establiments amb atorgament l'any 2014-2015 de subvenció per impartir PFI del mateix perfil o família professional que el PFI sol·licitat, es valorarà l'informe resultant del seguiment realitzat de l'aplicació del programa.
c.2 En els casos no inclosos en l'apartat c.1) es valorarà la declaració responsable del centre educatiu o establiment sobre els aspectes següents: experiència en formació, disponibilitat i adequació de les instal·lacions, capacitats dels formadors, relació del centre educatiu o establiment amb l'entorn i certificació de qualitat.
Aquesta declaració s'haurà de realitzar d'acord amb el formulari que s'estableixi.
d) Qualitat del Projecte d'aplicació dels PFI presentat d'acord amb les bases: màxim 10 punts.
e) Projecte adreçat específicament a alumnes amb necessitats educatives especials derivades de discapacitat: 10 punts.
10.2 Les sol·licituds hauran d'obtenir una valoració mínima de 50 punts per ser seleccionades.
11.1 El director general de Formació Professional Inicial i Ensenyaments de Règim Especial resol la convocatòria a proposta d'una comissió avaluadora, integrada pels membres següents o les persones en qui deleguin:
El subdirector general de Programes, Formació i Innovació, que actua com a president
El subdirector general de la Inspecció d'Educació.
El subdirector general d'Ordenació de la Formació Professional Inicial i d'Ensenyaments de Règim Especial.
La cap del Servei de Programes de Qualificació Professional Inicial.
La responsable de Planificació, Organització i gestió dels Programes de Transició que actuarà com a secretària de la comissió.
11.2 La comissió pot demanar a les entitats sol·licitants la documentació addicional i els aclariments que consideri oportuns.
11.3 Els membres de la comissió es troben sotmesos a les causes d'abstenció i recusació que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
12.1 Es considera despesa subvencionable la que de manera inequívoca respongui a la naturalesa de l'activitat subvencionada, resulti estrictament necessària i hagi estat realitzada en el termini i les condicions que estableixen les bases reguladores.
Es considera despesa realitzada la que hagi estat pagada abans de la finalització del període de justificació.
Excepcionalment, es podran admetre les despeses que s'hagin efectuat durant el mes anterior i posterior a l'inici i/o finalització del programa, sempre que es justifiqui adequadament la seva necessitat per al desplegament de l'acció formativa.
12.2 Són despeses subvencionables les incloses en els conceptes següents:
Són despeses directes aquelles que, inequívocament, s'identifiquen amb les operacions subvencionades i el nexe amb elles es pot demostrar sense cap dubte
a) Despeses del personal formador: fins a un màxim del 80% de la subvenció atorgada.
Corresponen a les despeses de les activitats d'impartició de la formació així com també a les de les activitats associades a la mateixa: preparació de la docència, seguiment de la formació pràctica en centres de treball i seguiment i avaluació dels alumnes participants en els programes.
S' inclouen les retribucions dels formadors interns i externs, derivades de l'exercici de les activitats d'impartició de la formació i de les associades a la mateixa.
Aquestes despeses s'han de presentar degudament desglossades per hores dedicades a l'activitat que s'imputa.
Caldrà acreditar la realització de les hores imputades a cada formador en els registres de temporització corresponents.
Per a les activitats d'impartició de la formació en el centre, s'haurà d' imputar un mínim del 40% de la subvenció atorgada.
Es podrà imputar a la impartició fins a un màxim del 65% de la subvenció atorgada.
La despesa corresponent a les activitats de preparació, seguiment de la formació pràctica en centres de treball, seguiment i avaluació dels participants als programes no podrà superar el 20% de la subvenció atorgada.
L'import/hora subvencionable per formador serà d'un màxim de 50€/hora.
- els conceptes salarials que figuren inclosos en el conveni col·lectiu que regeix el contracte del treballador excepte aquells no subvencionables que es detallen a la base 13.
- les despeses socials a càrrec de l'empresa.
- la part proporcional de les pagues extraordinàries que correspongui al període de realització de l'activitat formativa.
- les quitances, quan es tracti de personal contractat expressament per a la impartició d'aquests cursos –fet que caldrà acreditar documentalment- i pel període corresponent a la seva durada.
El cost/hora de cada formador s'haurà de calcular a partir del cost subvencionable en relació amb les hores anuals del conveni col·lectiu que reguli el seu contracte de treball.
a.2) En el cas de personal extern, seran subvencionables els costos corresponents a la correcta facturació de les hores realitzades sempre i quan el preu hora facturat no superi els 50€/hora establerts en aquest mateix apartat.
En el cas de subvencions a associacions s'acceptaran les despeses facturades a l'entitat pels membres del seu òrgan de govern, amb els requisits següents:
- Hi ha d'haver una relació contractual, inclosa la de caràcter laboral.
- No es poden remunerar les funcions ordinàries de govern de l'entitat.
-El nombre de membres de l'òrgan de govern que percebin qualsevol tipus de retribució de l'associació no pot superar la meitat dels que integren aquest òrgan.
En el cas de les associacions declarades d'utilitat pública, la possibilitat que els membres de l'òrgan de govern siguin retribuïts per la realització de serveis diferents de les funcions que els corresponen com a membres d'aquest òrgan ha d'estar prevista en els estatuts.
Són subvencionables les despeses corresponents a col·laboracions esporàdiques en activitats formatives per part de professionals que estiguin donats d'alta en l'IAE.
b) Despeses de materials directament relacionats amb el curs.
Són subvencionables les despeses de mitjans i materials didàctics, així com les despeses de béns consumibles utilitzats en la realització dels programes, incloent-hi el material de protecció i seguretat.
Aquestes despeses han de presentar-se degudament desglossades per programa.
c) Despeses de lloguer, arrendament financer i arrendament operatiu d'aules, tallers i equipaments didàctics.
Aquestes despeses només podran imputar-se quan estiguin directament vinculades amb les activitats formatives a realitzar.
Han de presentar-se degudament desglossades per programa i s'imputaran de manera proporcional tant al període de durada del programa com a la utilització de les aules, tallers i equipaments didàctics corresponents.
Únicament es pot considerar despesa subvencionable l'import de les quotes pagades.
No són subvencionables la resta de despeses del contracte (despeses financeres, despeses de refinançament, despeses generals i d'assegurances...).
d) Despeses derivades de l'assegurança d'accidents.
e) Despeses derivades de la realització d'activitats formatives fora del centre, sempre i quan l'activitat hagi estat degudament autoritzada i les despeses s'ajustin exclusivament a la realització de la mateixa.
f) Despeses derivades de la locomoció per al seguiment de les pràctiques dels alumnes en centres de treball.
Les despeses en concepte de desplaçaments se subjectaran als límits i condicions establerts en la normativa que regula les indemnitzacions per raó del servei en l'àmbit de la Generalitat de Catalunya que estableix el Decret 138/2008, de 8 de juliol, d'indemnitzacions per raó del servei.
Aquestes despeses han de presentar-se degudament desglossades per programa i s'imputen pel nombre de participants.
Per a la justificació de les despeses indirectes, s'aplicarà un percentatge a tant fix calculat sobre les despeses directes de personal, sense que sigui necessari aportar els justificants per aquest import.
Aquest tant fix serà del 15% de les despeses directes de personal, de conformitat amb allò previst a l'article 68.1.b) del Reglament (UE) 1303/2013.
Es considera que les despeses indirectes incloses són les següents:
- les despeses de personal no vinculat directament al projecte, necessari per a la gestió i execució de programes (direcció, coordinació, suport administratiu)
- les despeses d'aigua, llum, calefacció, neteja, manteniment, missatgeria i d'altres de característiques similars.
-Indemnitzacions per suspensions, acomiadaments, cessaments o acabaments de contracte excepte quan es tracti de personal contractat expressament per a la impartició d'aquests cursos.
-Costos dels treballadors en situació de baixa laboral o maternitat/paternitat durant el període de realització de l'activitat.
- Indemnitzacions per mort i trasllats corresponents.
- Desplaçaments, llevat dels previstos a la base 12.
13.2 Despeses de materials no directament relacionats amb el curs:
- Materials per a activitats no relacionades amb els mòduls que integren el currículum o quantitats de materials que depassin les necessàries per al desenvolupament estricte de l'activitat formativa.
- Les despeses justificades amb factures de data anterior o posterior en més d'un mes a l'inici o finalització de l'actuació atorgada.
Es considera material inventariable aquell amb un preu unitari igual o superior a 200,00 euros IVA inclòs.
- Qualsevol altra despesa que no estigui inclosa a la base 12.
En qualsevol cas, no són subvencionables les despeses imputades que hagin estat documentades amb factures o altres documents de caràcter equivalent que no compleixin els requisits legals aplicables.
14.1 Els centres educatius i els establiments han de justificar davant la Direcció General de Formació Professional Inicial i Ensenyaments de Règim Especial que s'han dut a terme les activitats subvencionades i que l'import previst s'ha destinat a la realització d'aquestes activitats, en el termini previst a l'article 9.
La modalitat de justificació econòmica és la de compte justificatiu amb l'aportació de justificants de despesa.
Les indicacions relatives a la justificació econòmica dels programes, així com els models de documents a presentar, s'inclouran a la corresponent guia de funcionament.
La justificació de les despeses ha de contenir la documentació següent:
Escrit de tramesa, indicant la documentació que s'hi adjunta.
Certificat o declaració responsable del representant legal de l'entitat, conforme la quantitat atorgada s'ha destinat a la realització de les activitats per a les quals s'ha concedit i que aquestes han estat gratuïtes pels alumnes.
Certificat o declaració responsable del representant legal de l'entitat, acreditatiu que l'import percebut en concepte de subvenció ha estat registrat a la comptabilitat de l'entitat.
Certificat o declaració responsable del representant legal de l'entitat, de finalització signat pel representant legal on s'acrediti que les accions han estat finalitzades i correctament realitzades segons els objectius establerts i estan justificades mitjançant factures o altres documents comptables de valor probatori equivalent, pagades abans de la finalització del període de justificació.
Certificat o declaració responsable del representant legal de l'entitat, acreditatiu que el beneficiari ha pres les mesures oportunes que permeten identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la depesa pel Fons Social Europeu.
Memòria d'actuació justificativa del compliment de les condicions requerides per a la concessió de la subvenció, degudament datada i signada pel responsable corresponent i amb indicació de les activitats realitzades i dels resultats obtinguts.
Memòria econòmica justificativa del cost de les activitats realitzades, que ha de contenir:
a) Una relació numerada, sumada, datada i signada pel representant legal del centre o establiment de la totalitat de despeses imputades a les subvencions rebudes per a realitzar el programa, agrupades pels mateixos conceptes que es van fer constar en el pressupost presentat amb la sol·licitud de subvenció.
Caldrà incloure en aquesta relació la totalitat de l'import del pressupost presentat tant la part que s'imputi a la subvenció atorgada pel Departament d'Ensenyament com la part imputada a subvencions atorgades per altres ens per a realitzar aquest mateix programa.
En cas que hi hagi hagut desviacions respecte del pressupost inicial, caldrà justificar-les degudament.
Les dades que han de constar en aquesta relació són: la data i el número de la factura o comprovant de despesa, el NIF i el nom del creditor, el concepte, l'import de la despesa, la data del seu pagament i el percentatge que s'imputa a la quantitat atorgada pel Departament i, si és el cas, la que s'imputa a imports rebuts per altres ens per a la realització del mateix programa.
b) Documents justificatius del total de les despeses directes efectuades d'acord amb el pressupost presentat.
L'import de la subvenció concedida es justificarà mitjançant la presentació dels originals de les factures, degudament estampillades per l'entitat beneficiària (deixant constància de la taxa de cofinançament del 91,89% del FSE) i
dels documents de pagament corresponents.
Caldrà aportar també còpia de la documentació justificativa en format paper o electrònic.
No s'estampillaran els justificants de despesa de personal en nòmina al centre o establiment imputades mitjançant hores de dedicació i cost/hora (nòmines i TC), ni les factures electròniques.
En el cas que el centre beneficiari ho sigui també de subvencions d'altres ens per a realitzar aquest mateix programa, haurà d'adjuntar còpia de les factures que s'imputin exclusivament a aquestes subvencions.
c) Una relació detallada d'altres ingressos o subvencions que hagin finançat l'activitat subvencionada amb indicació de l'import i la seva procedència.
En cas que no hi hagi hagut cofinançament cal declarar-ho expressament.
d) Declaració responsable sobre la temporització i la dedicació horària total de cada formador al programa.
e) Declaració responsable especificant el càlcul del cost/hora corresponent a cada formador.
14.2 Per a la justificació de les despeses subvencionables, la documentació a aportar és la següent:
a) La justificació constarà dels contractes i de les nòmines imputades a l'activitat subvencionada.
Igualment caldrà aportar un document signat pel representant legal de l'entitat beneficiària que detalli, per a tota la relació de persones de les quals s'han presentat nòmines, les activitats desenvolupades i la dedicació exacta al projecte subvencionat (mesos, dies, hores, i matèries impartides segons correspongui) i a cadascuna de les activitats realitzades, que es relacionen a l'apartat 12.2.1.
- Transferència bancària que identifiqui el destinatari, l'import i la data.
- Si els justificants de pagament són globals es presentarà el desglossament per treballador amb la identificació del nombre de remesa, data, nom del treballador i nòmina pagada i import.
L'entitat beneficiària pot aportar documentació del seu sistema comptable que permeti identificar que els pagaments s'inclouen en la remesa.
b) Per justificar la Seguretat Social a càrrec de l'empresa, l'entitat beneficiària haurà d'aportar:
- Documents TC1 i TC2 amb el segell de compensació o el pagament efectiu de l'entitat financera corresponent.
- Si s'utilitzen d'altres vies de pagament, mitjançant el rebut de liquidació de cotitzacions i el justificant bancari de pagament.
c) Per a la justificació de l'IRPF, l'entitat ha d'aportar:
- Model trimestral de declaració de retencions i ingrés a compte de l'IRPF del període de desenvolupament de l'activitat subvencionada.
Si a la data de la justificació no es disposa del model de resum anual de retencions i ingressos a compte, s'haurà de completar la informació dels models trimestrals mitjançant una relació on consti el nom i cognoms, el NIF i l'import de les retencions de cadascun dels treballadors imputats a l'activitat subvencionada.
Si el pagament de determinades despeses (nòmines, obligacions tributàries o amb la Seguretat Social) realitzades en el període subvencionable no es pot acreditar durant l'exercici pressupostari de la convocatòria, perquè els terminis per al seu abonament, ingrés o regularització, ultrapassen aquest exercici, es tramitarà un pagament a compte de la subvenció, prèvia comprovació del compte justificatiu de les despeses realitzades i pagades, i es tramitarà el pagament de la resta de la subvenció en concepte de bestreta, fins que l'entitat beneficiària completi, abans de l'1 de març del 2017, el compliment de l'obligació de justificació, amb els documents corresponents.
d) Serveis de professionals independents i col·laboracions esporàdiques
En cas que el servei prestat estigui exempt d'IVA cal que així consti a la factura, en cas contrari no s'acceptarà aquesta despesa com a subvencionable.
e) Desplaçaments per al seguiment de la formació pràctica en centres de treball
Els justificants dels desplaçaments hauran d'identificar la persona que el realitza, l'origen i la destinació, així com la data del desplaçament.
Caldrà aportar com a justificant l'acta de visita al centre de treball on s'especifiqui l'alumne en seguiment i l'objecte de la visita.
- A més del justificant de pagament, cal adjuntar una autoliquidació degudament firmada pel responsable legal de l'entitat i el perceptor on s'especifiquin les quanties unitàries per quilòmetre, així com els motius dels desplaçaments, origen i destinació.
- Les factures de benzina, bitllets de tren o avió, etc., s'han d'aportar amb la justificació.
No es consideren subvencionables les despeses de taxi tret que resultin imprescindibles per al desenvolupament de l'activitat.
No s'accepten els tiquets com a documents comptables justificatius de despesa.
14.2.2 Despeses de lloguer, arrendament financer i arrendament operatiu d'aules, tallers i equipaments didàctics directament vinculades amb les activitats formatives a realitzar.
a) Lloguer d'aules, tallers i equipaments didàctics
Per a la justificació d'aquestes despeses caldrà aportar el contracte de lloguer o document equivalent, els documents acreditatius del pagament i els justificants de retencions i ingressos a compte de l'IRPF.
Caldrà que el beneficiari aporti els contractes corresponents, que estableixin les condicions en les quals s'ha realitzat l'arrendament financer o operatiu.
En el cas de l'arrendament financer, l'entitat beneficiària també haurà de presentar una declaració responsable en què s'estableixi que d'acord amb les condicions econòmiques de l'arrendament es transfereixen substancialment els riscos i beneficis inherents a la propietat de l'actiu objecte del contracte i/o no existeixen dubtes raonables que s'exercirà l'opció de compra, segons la normativa comptable vigent.
a) Les entitats exemptes de l'impost han de justificar aquest extrem a través d'una declaració responsable.
b) Si una entitat realitza activitats exemptes i activitats subjectes a l'impost es poden
b.1) Prorrata general: En cas que el beneficiari de subvencions estigui subjecte a la regla de prorrata general, el cost de l'IVA imputable a la subvenció es calcularà d'acord amb el percentatge provisional de prorrata de l'exercici.
b.2) Prorrata especial: L'entitat haurà de presentar el certificat de l'Agència Tributària i la relació de factures vinculades amb el projecte, així com còpia del llibre d'IVA on figurin comptabilitzades.
c) Les entitats sense activitats econòmiques exemptes no poden imputar l'IVA a la subvenció, ja que el recuperen en la seva totalitat.
Les factures, ja siguin completes o simplificades, hauran de contenir tots els requisits establerts en el Reial decret 1619/2012, de 30 de novembre, que regula les obligacions de facturació.
14.4 Justificació del pagament de les despeses
a) la identificació del beneficiari i l'ordenant del pagament (l'ordenant ha de ser el beneficiari de la subvenció: NIF i denominació social).
b) El concepte en què s'ordena el pagament i remissió al número o números de factura a què correspon.
Si un treballador de l'entitat beneficiària o un dels seus membres associats ha realitzat
el pagament d'alguna de les despeses, l'entitat l'hi ha de reemborsar abans de la finalització del termini de justificació.
S'admetran pagaments en efectiu que no superin l'import de 2.500 euros per factura i fins un màxim de 3.000 euros pagats en efectiu respecte del total correctament justificat.
L'entitat beneficiària ha d'indicar el número d'assentament comptable del pagament en efectiu imputat a la subvenció, en la relació de despeses justificades.
14.5 Presentació de tres ofertes
Quan l'import de la despesa subvencionable superi els 18.000,00 euros, s'han de sol·licitar com a mínim tres ofertes a diferents proveïdors, amb caràcter previ a la contracció del compromís, la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades s'ha d'aportar en el moment de la justificació, s'ha de fer d'acord amb els criteris d'eficiència i economia i s'ha de justificar expressament en una memòria quan l'elecció no recaigui en la proposta econòmica més avantatjosa.
En els casos en què sigui necessari acreditar la sol·licitud de tres ofertes, l'incompliment d'aquesta obligació implica que la despesa no és subvencionable i, per tant, constitueix causa de revocació.
14.6 Si no es justifica degudament el total de l'activitat subvencionada, es redueix l'import de la subvenció concedida en el percentatge dels justificants no presentats o no acceptats, sempre que s'hagi assolit la finalitat per a la qual es va concedir la subvenció, i sense perjudici de les possibles responsabilitats que es puguin derivar.
15.1 El pagament de la subvenció es tramita mitjançant una bestreta del 75 % de l'import atorgat, a partir de la seva concessió, per a la qual no s'exigeixen garanties.
El pagament del 25% restant s'ha de tramitar un cop l'activitat subvencionada ha estat degudament justificada d'acord amb aquestes bases reguladores.
15.2 No es realitzarà el pagament de la subvenció quan l'entitat sigui deutora per resolució ferma de reintegrament.
16.1 Les subvencions concedides són compatibles amb qualsevol ajut obtingut pel sol·licitant per a la realització del mateix programa sempre i quan l'import total de les subvencions rebudes no superi l'import establert a la base 7, i s'identifiqui la part subvencionada pel Departament d'Ensenyament i la finançada amb càrrec a altres fons.
16.2 En el cas de concurrència amb altres ajuts, l'import subvencionat pel Departament d'Ensenyament és complementari, fins arribar a l'import total establert a la base 7.
16.3 Els beneficiaris que hagin obtingut una altra subvenció per a la realització d'un mateix programa caldrà que presentin, juntament amb la justificació econòmica de la subvenció atorgada pel Departament d'Ensenyament, una còpia de la justificació presentada als altres ens dels quals hagin rebut subvenció per a realitzar aquest mateix programa, i en el cas en què es detecti que s'ha imputat la totalitat d'una mateixa despesa a la subvenció atorgada pel Departament d'Ensenyament i a la subvenció atorgada per un altre ens, aquesta despesa es considerarà no imputable a la subvenció del Departament d'Ensenyament i es revocarà.
17.1 El beneficiari pot renunciar de forma expressa, totalment o parcialment, a l'ajut o subvenció, i a tal efecte l'òrgan que va concedir-la en dicta la resolució corresponent.
17.2 En cas que la quantitat corresponent al total de despeses justificades sigui inferior a la quantitat inicialment atorgada, el beneficiari pot renunciar de forma expressa al seu dret de percebre la part de la subvenció corresponent a la diferència, i reintegrar, si escau, la part de la subvenció percebuda i no justificada.
18.1 L'incompliment dels requisits establerts en aquestes bases reguladores o la incursió del beneficiari en alguna de les causes de revocació que preveuen l'article 99 del Text refós de la Llei de finances públiques aprovat mitjançant el Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, així com de les condicions que s'hagin establert en la corresponent resolució de concessió, donarà lloc a la pèrdua total o parcial de dret al cobrament de la subvenció, sense perjudici d'altres responsabilitats que es puguin derivar.
18.2 Si l'òrgan concedent, com a conseqüència de l'actuació de comprovació i control i/o amb motiu dels controls practicats per la Intervenció General constata que s'ha produït alguna de les causes de revocació, s'iniciarà la tramitació de l'expedient corresponent, d'acord amb el que estableix l'article 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
18.3 La graduació dels incompliments es determinarà d'acord amb els criteris següents:
18.3.1 Sense perjudici d'altres supòsits, seran causes de pèrdua del dret al cobrament o causes de l'obligació del reintegrament total de la subvenció concedida, les següents:
a) L'incompliment total de les finalitats per a les quals es va concedir la subvenció o de l'obligació de justificació d'aquesta donarà lloc al reintegrament del 100% de la subvenció concedida.
b) L'incompliment per part de l'entitat beneficiària de les obligacions imposades com a conseqüència de la concessió de la subvenció, així com el falsejament de les dades subministrades.
c) La no adopció de les mesures correctores ordenades pel Departament d'Ensenyament, com a conseqüència de les anomalies advertides en el desenvolupament de les accions formatives o projectes de formació.
e) L'obtenció d'una valoració global nul·la o insuficient de l'acció formativa com a conseqüència de les actuacions i visites de comprovació realitzades pel Departament d'Ensenyament, al llarg del seu desenvolupament.
f) La no contractació de les assegurances obligatòries.
g) La interrupció de les classes durant més de dos dies lectius el mateix mes, per causes no justificades imputables a l'entitat beneficiària, i sense l'autorització deguda per part del Departament d'Ensenyament.
h) L'exigència als alumnes d'alguna quantitat en concepte de matrícula, reserva de plaça o altres conceptes i la vulneració del requisit de gratuïtat.
i) L'Incompliment de les obligacions o incórrer en els supòsits de prohibició establerts als articles 90 bis, i 92 bis del Text refós de la Llei de finances públiques de Catalunya.
j) La inexactitud o la falsedat de les declaracions responsables, a banda de ser causa d'exclusió del sol·licitant, és també causa de revocació, sens perjudici de les responsabilitats de qualsevol tipus en què hagi pogut incórrer.
18.3.2 Sense perjudici d'altres supòsits d'incompliment parcial, seran causes de reducció proporcional de la subvenció, les següents:
a) La percepció d'altres ajuts per a la mateixa finalitat, si l'import total de les subvencions rebudes supera l'import màxim previst en aquesta Ordre.
b) La no-acreditació del compliment dels requisits exigits als alumnes, tant respecte del perfil d'accés, com del col·lectiu al qual es dirigeixen els programes.
c) La contractació o assignació d'un nou formador al programa sense la prèvia comunicació al Departament d'Ensenyament o la no-concurrència en aquesta persona del perfil exigit.
d) L'incompliment del que preveu la base 5.2.b en relació amb els professionals i docents que imparteixen els programes.
e) La no impartició de la totalitat de les hores previstes del programa.
f) La incorrecta subscripció de l'assegurança d'accidents obligatòria en relació amb el nombre d'alumnes assegurats, l'àmbit temporal de la pòlissa, els supòsits de cobertura i les quanties mínimes de les indemnitzacions previstes en cas de sinistre.
18.4 En el cas de renúncia o revocació, l'entitat ha d'ingressar a la Generalitat de Catalunya l'import corresponent.
19.1 Els beneficiaris estan obligats a facilitar tota la informació i la documentació que, si s'escau, els requereixin el Departament d'Ensenyament, el Servei d'Ocupació de Catalunya, la Intervenció General de la Generalitat de Catalunya, la Sindicatura de Comptes i la resta d'òrgans competents.
19.2 El Departament d'Ensenyament pot inspeccionar el desenvolupament de les activitats subvencionades per tal de comprovar el compliment de l'objecte de la subvenció.
Les actuacions de seguiment i control per part del Departament d'Ensenyament de les accions subvencionades podran ser:
Comprendran el seguiment del programa al lloc d'impartició i durant la seva realització, a través d'evidències físiques i testimonis obtinguts mitjançant entrevistes als/les responsables de formació, alumnes i formadors, per realitzar una comprovació sobre l'execució del programa, continguts, nombre de participants, metodologia utilitzada, instal·lacions, mitjans pedagògics i actuacions de més qualitat de les accions.
Es realitzaran una vegada finalitzada l'execució del programa a través d'evidències físiques i testimonials per comprovar la idoneïtat de l'execució de les accions formatives.
19.3 Les entitats beneficiàries de la subvenció s'han de sotmetre a les actuacions de comprovació que el Departament d'Ensenyament consideri necessàries i a les de control financer que corresponguin, d'acord amb el Decret legislatiu 3/2002, de 24 de desembre.
19.4 El Departament d'Ensenyament podrà realitzar altres actuacions de seguiment i control que consideri necessàries en l'àmbit de les seves competències.
19.5 Igualment el Servei d'Ocupació de Catalunya, en l'àmbit de les seves competències i com a organisme intermedi del Programa Operatiu d'Ocupació Juvenil podrà realitzar les verificacions administratives i verificacions in situ necessàries per justificar adequadament els fons d'acord amb els requisits del FSE.
Les infraccions comeses donen lloc a les infraccions previstes a la secció del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Publicitat i imatge corporativa
21.1 Durant tot el període de realització dels programes s'ha d'anunciar a l'aula de formació la informació següent: el perfil professional, el resum del programa formatiu, la durada, la data d'inici i finalització, l'horari i la relació de docents.
Així mateix, en la senyalització exterior existent en el lloc on es realitzi la formació, en els contractes de treball i en la documentació necessària per a la realització dels programes, s'ha de fer constar el logotip de la Generalitat de Catalunya, el logotip del Fons Social Europeu, una referència a la Iniciativa d'Ocupació Juvenil i el lema "El FSE inverteix en el teu futur".
21.2 En totes les mesures d'informació i comunicació que es realitzin s'ha d'incloure l'emblema de la Unió Europea, una referència a la Unió Europea i una referència al Fons Social Europeu i a la Iniciativa d'Ocupació Juvenil.
Les característiques tècniques de les mesures d'informació i dels cartells s'han d'adequar al que determinen els articles 4 i 5 del Reglament (UE) 821/2014, de 28 de juliol, de la Comissió.
Així mateix, durant la realització dels programes, l'entitat ha d'informar al públic en el seu espai web, si en disposa, de l'operació cofinançada.
21.3 S'ha d'assegurar que les persones destinatàries de l'actuació han estat informades del cofinançament del Fons Social Europeu i de la Iniciativa d'Ocupació Juvenil.
Concretament, farà constar el seu cofinançament en qualsevol document que es lliuri als participants o que formi part de l'expedient de l'actuació cofinançada.
21.4 D'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013, la llista de beneficiaris es publica en un portal d'Internet únic, amb les dades de les operacions cofinançades.
Perfils Professionals i imports subvencionables
Famílies professionals i perfils
Auxiliar d'activitats agropecuàries
Auxiliar d'oficina de venda i atenció al públic
Auxiliar de paleta i construcció
Auxiliar en operacions de muntatges d'instal·lacions electrotècniques en edificis
Auxiliar en muntatge d'instal·lacions elèctriques, d'aigua i gas
Auxiliar de serralleria i construcció metàl·lica
Auxiliar de fabricació mecànica, ajust i soldadura
Auxiliar de fabricació mecànica i instal·lacions electrotècniques
Auxiliar en treballs de fusteria i instal·lació de mobles
Auxiliar d'hoteleria, cuina i càtering
Auxiliar d'hoteleria, cuina i serveis de restauració
Auxiliar en establiments hotelers i de restauració
Auxiliar d'imatge personal: perruqueria i estètica
Auxiliar en establiments del sector carni
Auxiliar de fontaneria calefacció i climatització
Auxiliar de confecció en tèxtil i pell
Auxiliar de reparació i manteniment de vehicles lleugers
HFC: Hores de formació impartida en el centre o establiment (mòduls generals, mòduls de formació
FCT: Formació pràctica en centres de treball (hores/alumne)
NEE: Grup d'alumnes amb necessitats educatives especials derivades de discapacitat
Projecte d'aplicació del PFI, que ha de constar de la següent informació
a) Nom del centre educatiu o establiment
d) Calendari del curs: data d'inici i de finalització
e) Calendari previst per a la realització de la formació pràctica en centres de treball
f) Si es tracta d'un programa adreçat a alumnes amb necessitats educatives especials
Projecte d'aplicació del PFI en els seus aspectes bàsics.
a) Tutoria, seguiment i avaluació de l'alumnat
b) Preparació i seguiment de la FCT.
c) Treball en equip dels formadors per a l'aplicació del projecte pedagògic del PFI.
d) Col·laboracions previstes amb entitats de l'entorn: administració, empreses, centres educatius i altres.
El projecte ha de tenir una extensió màxima de 2 pàgines d'acord amb el format del formulari disponible en la pàgina web del Departament d'Ensenyament.
No es valoraran els projectes d'una extensió superior ni tampoc els possibles annexos.
Indicadors comuns de resultats immediats sobre les persones participants de la Iniciativa d'Ocupació Juvenil:
- Persones participants desocupades que completen la intervenció subvencionada per la Iniciativa d'Ocupació Juvenil.
- Persones participants desocupades que reben una oferta d'ocupació, educació contínua, aprenentatge o període de pràctiques després de la seva participació.
- Persones participants desocupades que s'integren en els sistemes d'educació o formació, que obtenen una qualificació.
- Persones participants desocupades de llarga durada que completen la intervenció subvencionada per la Iniciativa d'Ocupació Juvenil.
- Persones participants desocupades de llarga durada que reben una oferta d'ocupació, educació contínua, aprenentatge o període de pràctiques després de la seva participació.
- Persones participants aturades de llarga durada que s'integren en els sistemes d'educació o formació, o que obtenen una qualificació.
- Persones participants inactives i no integrades en els sistemes d'educació o formació que completen la intervenció subvencionada per la Iniciativa d'Ocupació Juvenil.
- Persones participants inactives i no integrades en els sistemes d'educació o formació que reben una oferta d'ocupació, educació contínua, aprenentatge o període de pràctiques després de la seva participació.
- Persones participants inactives no integrades en els sistemes d'educació o formació que s'integren en els sistemes d'educació o formació.
Les dades d'aquests indicadors s'hauran d'informar en la forma i en els terminis que estableixi el Servei d'Ocupació de Catalunya.
El Servei d'Ocupació de Catalunya establirà els mitjans de recollida d'informació de les dades de manera estandarditzada i sistematitzada.
A més, de manera complementària, les entitats beneficiàries hauran d'informar dels indicadors de realització i de resultats corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu Programa Operatiu Regional de Catalunya, la Conferència sectorial d'Ocupació i Afers Laborals – Plan Anual de Políticas de Empleo, PAPE- i al mateix Servei d'Ocupació de Catalunya, Pla de desenvolupament de polítiques d'ocupació, PDPO, i els pressupostos de la Generalitat de Catalunya.